stanford-oval/wikipedia huggingface dataset:
מהדק ניירות אדום אחד

המהדק שקייל מקדונלד החליף בתמורה לבית.
"מהדק אדום אחד" (באנגלית: One red paperclip) הוא אתר האינטרנט שנוצר על ידי קייל מקדונלד, בלוגר קנדי, והוא תיאר בו את הדרך שבה הוא ביצע סדרת עסקאות חליפין החל ממהדק ניירות אדום בודד עד לבית באינטרנט במשך שנה. במקדונלד התעוררה ההשראה לכך עוד בילדותו מהמשחק "גדול יותר טוב יותר". האתר קיבל כמות ניכרת של תשומת לב במעקב אחרי עסקאות החליפין שביצע מקדונלד. בריאיון ל-BBC אמר מקדונלד "הרבה אנשים שאלו אותי איך עוררתי פרסום כל כך גדול סביב הפרויקט, התשובה הפשוטה שלי היא: 'אין לי מושג'".
מהלך סחר החליפין

ב-12 ביולי 2005 ראה קייל מקדונלד, בין החפצים על שולחנו, מהדק אדום. באותו רגע עלה בראשו רעיון: להחליף את המהדק האדום הקטן, פחות הערך, ובתמורתו לקבל בית, תוך שנה (מקסימום) לאחר מכן, עד ל-12 ביולי 2006‏.
מקדונלד עשה את עסקת החליפין הראשונה שלו, מהדק אדום תמורת עט בצורת דג, ב-14 ביולי 2005. מקדונלד הגיע למטרה של עסקאות החליפין שהציב לעצמו, השגת בית, בעסקה מספר 14, שבה הוא החליף תפקיד בסרט תמורת בית. הרשימה של כל העסקאות שמקדונלד עשה:
ב-14 ביולי 2005, הוא נסע לוונקובר והחליף את המהדק תמורת עט בצורת דג.
מאוחר יותר באותו היום הוא החליף את העט תמורת ידית דלת מפוסלת מסיאטל, וושינגטון. את הידית הוא כינה בחיבה "Knob-T" (באנגלית Knob הוא ידית האחיזה של הדלת).
ב-25 ביולי 2005, מקדונלד נסע לאמהרסט, מסצ'וסטס, עם חבר והחליף את ה-"Knob-T" תמורת תנור טיולים (camp stove; מעין פתילייה) מתוצרת קולמן (עם מכל מלא דלק).
ב-24 בספטמבר 2005, הוא נסע לסן קלמנטה, קליפורניה, והחליף את תנור הטיולים תמורת גנרטור מתוצרת הונדה.
ב-16 בנובמבר 2005, הוא עשה את ניסיונו השני (והמוצלח) (אחרי שהגנרטור הוחרם על ידי המחלקה להגנה מאש של עיריית ניו יורק) ב-Maspeth, קווינס, והחליף את הגנרטור תמורת "(ערכת) המסיבה המיידית": חבית ריקה, שטר חוב למילוי החבית בבירה לפי בחירתו של המחזיק בשטר החוב ושלט ניאון של חברת באדווייזר (חברה מפורסמת לייצור בירה).
ב-8 בדצמבר 2005, הוא החליף את "(ערכת) המסיבה המיידית" עם הקומיקאי ואישיות הרדיו מקוויבק, מישל ברט, תמורת אופנוע שלג מסוג "Ski-doo".
בתוך שבוע, הוא החליף את אופנוע השלג בתמורה לטיול מודרך אישית לשני אנשים ל-Yahk שבקולומביה הבריטית, בפברואר 2006.
ב-7 בינואר 2006, מישהו קנה את הזכות על המקום לאדם השני בטיול ל-Yahk ונתן למקדונלד בתמורה טנדר קובייה (cube van; משאית קלה שמורכבת עליה מכולה קבועה בצורת מלבן/קובייה).
ב-22 בפברואר 2006, הוא החליף את טנדר הקובייה תמורת חוזה הקלטה עם Metal Works בטורונטו.
ב-11 באפריל 2006, הוא החליף את חוזה ההקלטה, עם ג'ודי נאנט (Jody Gnant), תמורת שכירות של שנה אחת בפיניקס, אריזונה.
ב-26 באפריל 2006, הוא החליף את דמי השכירות לשנה אחת בפיניקס, אריזונה תמורת בילוי אחר הצהריים אחד עם אליס קופר.
ב-26 במאי 2006, הוא החליף את אחר הצהריים עם אליס קופר תמורת כדור שלג ממונע של להקת קיס ("KISS motorized snow globe").
ב-2 ביוני 2006, הוא החליף את כדור השלג של KISS עם קורבין ברנסן תמורת תפקיד בסרט "דונה על פי דרישה" (Donna on Demand).
ב-5 ביולי 2006, הוא החליף את התפקיד בסרט תמורת בית חווה בן שתי קומות בקיפלינג, ססקצ'ואן.
כך זכה קייל מקדונלד בחמש עשרה דקות של תהילה, בזכות מהדק אדום אחד.
רוב ההחלפות נעשו בערים שונות, דבר שגרם לכך שמקדונלד בילה הרבה מאוד זמן בנסיעות, והוביל אותו לפגוש אנשים שאיתם היה לו הרבה במשותף. הוא המשיך לכתוב בלוג יומי גם על החוויות שהוא חווה כתוצאה מכך.
קייל מקדונלד נכנס לספר השיאים של גינס לשנת 2008, בקטגוריה של "סחר החליפין האינטרנטי המצליח ביותר".
בשנת 2007 הוצב בקיפלינג, לכבודו של מקדונלד, פסל של מהדק אדום ענק.
קייל מקדונלד

קייל מקדונלד נולד ב-3 באוקטובר, 1979 בפורט מודי, פרבר מזרחי של ונקובר, וחי במשך שנים עם חברתו דומיניק במונטריאול. מקדונלד התפרסם בזכות הבלוג "מהדק אדום אחד". כיום הוא חי עם חברתו, דומיניק, בביתו בקיפלינג שקיבל במהלך 14 פעולות החליפין. על בסיס חוויותיו הוא כתב את ספרו "One Red Paperclip: How a Small Piece of Stationery Turned into a Great Big Adventure" ("מהדק אדום אחד: כיצד פיסה קטנה של ציוד משרדי הפכה להרפתקה גדולה"), שאף תורגם לגרמנית. את פעולת החליפין הוא מכנה לעיתים קרובות בשם "פעולת שיתוף הקבצים באינטרנט המטורפת ביותר בעולם". ב-18 ביוני 2008 הוא הכריז שהוא מעוניין להחליף את הבית שקיבל מכיוון שאת מרבית זמנו הוא מבלה במונטריאול.
ביבליוגרפיה

מקדונלד, קייל (28 ביוני 2007). One Red Paperclip: How a Small Piece of Stationery Turned into a Great Big Adventure.‏ ISBN 9780091914523. בהוצאת Ebury Press.
ראו גם

סחר חליפין
הערות שוליים

↑  שנקרא לעיתים גם "משחק הטופי" או "משחק השקל" על שם הפריטים שאיתם מתחילים את המשחק. במסגרת המשחק אדם אחד או קבוצה של אנשים מתחילים עם פריט קטן מסוים ועוברים מדלת לדלת במטרה להחליף את הפריט תמורת פריט שווה ערך או שווה יותר בסחר חליפין. המנצח במשחק הוא האדם או הקבוצה שהגיעו להחזקה בפריט או פריטים ששוויים הוא הגבוה ביותר
↑  http://news.bbc.co.uk/2/hi/technology/5167388.stm
↑  http://www.opinionjournal.com/la/?id=110010534
↑  Kipling, Saskatchewan, Canada: World's Largest Paper Clip, RoadsideAmerica.com
↑  http://blog.wired.com/underwire/2008/06/red-paperclip-g.html
הבית שקייל מקדונלד קיבל בסופו של דבר בקיפלינג, ססקצ'ואן
מילדין שוביץ'

| --- | --- |
אין תמונה חופשית
 לידה:  1956 (בן 68 בערך) ניקשיץ', הרפובליקה הפדרלית הסוציאליסטית של יוגוסלביה 
 מוקד פעילות:  מונטנגרו 
 תקופת הפעילות:  מ-1975 
 סוגה:  בלוז 
 כלי נגינה:  גיטרה אקוסטית 
 חברת תקליטים:  דיסקוטון 
 פרופיל ב-IMDb
 
מילדין שוביץ' (Miladin Šobić, בקירילית:  Миладин Шобић; נולד ב-7 בינואר 1956, ניקשיץ') הוא זמר ממונטנגרו וכותב שירים.
שוביץ' היה זמר פעיל בסוף שנות השבעים של המאה ה-20 ובתחילת שנות השמונים ביוגוסלביה, הוא היה פופולרי במיוחד במונטנגרו, סרביה, בוסניה והרצגובינה וקרואטיה. שירתו בעיקרה מלנכולית והמוזיקה נשלטת על ידי גיטרה אקוסטית.
קורות חיים

שוביץ' נולד בעיר ניקשיץ' השוכנת במרכז מונטנגרו. תחילת יצירתו המוזיקלית החלה בבית הספר התיכון בכתיבת שירים ובהלחנת מוזיקה. לאחר התיכון עבר לדוברובניק שם החל ללמוד תיירות בקולג'.
את שיריו המפורסמים ביותר יצר בהיותו סטודנט. בשנת 1975 פרסם את שירו הראשון "To sam ja" (זה אני) שהפך להמנון הבלתי רשמי של הסטודנטים בדוברובניק. בשנת 1976 השתתף בפסטיבל "Omladina76" (נוער 76) שהתקיים בעיר סובוטיקה (Subotica) שבצפון סרביה. שוביץ' זכה במקום השני עם השיר "Daj nam neba" (תן לנו שמיים). בשנת 1978 השתתף בפסטיבל האביב למוזיקה שהתקיים בבלגרד עם שירו "Bolesno ljeto" (קיץ חולה) וזכה בפרס  על המילים הטובות ביותר.
בין השנים 1982-1981 שיתף פעולה עם נגן הפסנתר גאבור לנדל (Gabor Lenđel) בהוצאת שני תקליטים. התקליטים יצאו בחברת התקליטים היוגוסלבית לשעבר "דיסקוטון" (Diskoton). בשנת 1981 יצא תקליטו "Ožiljak"' (הצלקת), ובשנת 1982 יצא תקליטו "Umjesto gluposti" (במקום טפשות). שוביץ' הקליט אלבום שלישי בשם "Barutana Ljubavi" (אבקת אהבה). בעקבות מות אחותו גנז את התקליט והפסיק ליצור ולשיר.
שוביץ' חזר לעיר הולדתו ניקשיץ', ומעולם לא חזר לשיר, למרות שמועות רבות על חזרתו לשיר, והפופולריות הרבה שלו במונטנגרו.
מדונה כגיי אייקון

מדונה בטקס פרסי התקשורת של הליגה ההומו-לסבית נגד השמצה לשנת 2013
בעיני הקהילה הגאה, מדונה נחשבת לגיי אייקון. לפי הירחון אדבוקט, מדונה היא הגיי אייקון הגדול ביותר בכל הזמנים.
השפעה

ג'ודית א. פרינו מציעה כי "אף אחד לא עבד קשה יותר ממדונה כדי להיות גיי אייקון, והיא עשתה זאת על ידי שימוש בכל טאבו אפשרי בווידאו קליפים, בהופעות ובראיונות שלה". החוקרים שארמיין שארקינו וקווין סקוט ב-The Porning of America, כתבו כי הזמרת "זכתה לפופולריות מיוחדת בקרב הקהילה הגאה, וזכתה להיות הגיי אייקון הגדול ביותר של כל הזמנים". ההשפעה שלה הועלתה גם על ידי פרסומים וארגונים להט"בים רבים, בין היתר על ידי הירחון אדבוקט, שכינה את מדונה כ-"גיי אייקון הגדול ביותר". במגזין אאוט נכתב כי מדונה "העמידה את עצמה להיות גיי אייקון לפני שזה היה מגניב להיות כזה". נשיאת ומנכ"לית GLAAD, שרה קייט אליס הצהירה ב-2019 כי מדונה "תמיד הייתה ותמיד תהיה בעלת הברית הגדולה ביותר של הקהילה הגאה".
מחוץ לפרסומים הלהט"בים, סמואל ר. מוריאן, מהמגזין Parade (אנ'), אישר שהיא "נחשבת בעיני רבים לגיי אייקון הגדול ביותר", וכתב כי "למדונה יש את הקשר ההיסטורי הייחודי לקהילה הגאה". אחת מתרומתה של מדונה לקהילה הגאה היא הבאת התרבות הגאה למיינסטרים. עבור מבקרת המוזיקה האמריקאית, קלפה סאנה, מדונה "עזרה להגדיר חיי לילה גאים בניו יורק".
התאולוג רוברט גוס אמר כי: "בשבילי, מדונה היא לא רק אייקון קווירי אלא גם אייקון של ישו שהמיסה את הגבולות בין תרבות קווירית לקהילות קוויריות". המוזיקולוגית הבריטית, שילה וויטלי, כתבה בספרה מ-2013, Sexing the Groove: Popular Music and Gender, כי "מדונה התקרבה לכל ידוען עכשווי אחר בהיותה אייקון קווירי". עבור קונסטנטין צ'אשיסיפאפתיאודוריק, היא תרמה בהתפתחות החברתית-אמנותית של התרבות הקווירית ברחבי העולם.
ראו גם

גיי אייקון
מדונה
ג'נט ג'קסון כגיי אייקון
ג'ודי גרלנד כגיי אייקון
לקריאה נוספת

Goss, Robert (2002). Queering Christ: Beyond Jesus Acted Up. United Church of Christ . Pilgrim Press. ISBN 0-8298-1498-1.
Peraino, Judith A. (2005). Listening to the Sirens: Musical Technologies of Queer Identity from Homer to Hedwig. University of California Press. ISBN 0-520-92174-7.
Sarracino, Carmine; Scott, Kevin M. (2002). The Porning of America: The Rise of Porn Culture, what it Means, and where We Go from Here. Beacon Press. ISBN 978-0-8070-6153-4.
Whiteley, Sheila (2013) [1st pub. 1997]. Sexing the Groove: Popular Music and Gender (Link provided to the 1997 version). Routledge. ISBN 978-1-135-10512-9.
מסיאקזאורוס

| מסיאקזאורוס |
| --- | --- |
  שלד והשוואה לאדם של מסיאקזאורוס
תקופה
קרטיקון עליון, 70 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: בעלי אגן דמוי לטאה
תת־סדרה:: תרופודה
משפחה:: נואזאוריים
סוג:: מסיאקזאורוס
שם מדעי
 Masiakasaurus ‏סאמפסון & Carrano & פורסטר, 2001

מסיאקזאורוס (שם מדעי: Masiakasaurus; במלגשית: "Masiaka" - "אכזרי", ביוונית: "Saurus" - "לטאה") הוא סוג של דינוזאור טורף ממשפחת הנואזאוריים אשר חי במדגסקר בתור הקרטיקון לצד פאונה ייחודית כמו הרפטוזאורוס ארוך הצוואר, קרפדת בילזבופו, התרופוד רהונאביס והטורף הקניבלי מג'ונגזאורוס. בסוג נמצא מין אחד - Masiakasaurus knopfleri שקיבל את השם מהזמר הבריטי מארק נופלר.
מאובניו של הדינוזאור התגלו ב-2001 בצפון-מערב מדגסקר, בקרבת העיר מאהאז'אנגה, ותוארו בידי החוקר סקוט ד. סאמפסון (Scott D. Sampson). המאובנים נמצאים כיום במוזיאון פילד להיסטוריה של הטבע. השרידים שנמצאו מהווים 40% מהשלד של הדינוזאור.
מאפיינים

למסיאקזאורוס, שהגיע לאורך 1.8–2 מטרים, היו לסתות מוארכות שהיו בעלי מפתח רחב. בתוך פיו היו שורות שיניים מחודדות, והשיניים שבקצוות הלסת התחתונה היו מעוקלות בזווית כלפי חוץ. הוא היה בעל חלל עיניים גדול והיו כמה זיזים בקצה עורפו וצווארו. הגוף היה קל ובנוי לריצה, עם זנב ורגליים דקים וארוכים. הרגליים היו דקות מאוד, בדומה לבני משפחת האבליזאוריים, קרוביו הרחוקים.
המסיאקזאורוס השתמש בשיניו כנראה בשביל לעזור לו לתפוס טרף קטן כמו זוחלים או חסרי חוליות מהקרקע ואולי הוא אף השתמש בהם כדי לאכול פירות נפולים. המבנה של הלסת מרמז שלא היה יכול לקרוע איתם פיסות מזון אך הוא היה יכול ללכוד טרף בתוך פיו במהירות. עקב גודלו הקטן שימש כמזון לטורפים המקומיים, כגון המג'ונגזאורוס, והוא השתמש ברגליו הארוכות כדי לברוח ממנו. ייתכן שחי בחבורות קטנות.
בתרבות

המסיאקזאורוס מופיע בסדרה "כוכב פרהיסטורי", שם נראים כמה פרטים שצדים סרטנים, אך אחד הפרטים נטרף על ידי קרפדת בילזבופו.
בנוסף הוא מופיע במשחק פארק היורה 3: בניית פארק.
מיכל רפאלי-כדורי

מיכל רפאלי-כדורי
מיכל רפאלי-כדורי היא בכירה בענף התקשורת הישראלי. כיהנה כסמנכ"ל רגולציה בחברת YES, יו"ר זיר"ה, יו"ר המועצה לשידורי כבלים ולשידורי לוויין.
ביוגרפיה

רפאלי-כדורי למדה לתואר ראשון בתולדות האמנות והתיאטרון באוניברסיטה העברית בירושלים. בזמן לימודיה הייתה מזכירת נשיא המדינה בתקופתם של אפרים קציר ויצחק נבון.
בשנים 1980–1989 הייתה מנהלת הפעילות הפרלמנטרית של תנועת רצ בכנסת, יועצת התקשורת ודוברת התנועה.
בשנים 1990–1992 הייתה מראשוני העובדים בחברת ערוצי זהב. הייתה מנהלת במחלקת התוכן, עורכת מדריך הטלוויזיה, אחראית על הדוברות, יחסי ציבור לובי ופרסומים.
בשנים 1992–1993 הייתה יועצת טלוויזיה לשרת החינוך והתרבות שולמית אלוני. יוזמת ומרכזת "ועדת לבני", לבחינת מצב רשות השידור. נציגת שרת החינוך בוועד המנהל של רשות השידור.
בשניים 1993- 1997 הייתה יו"ר המועצה לשידורי כבלים ולווין וחברת הנהלת משרד התקשורת. במסגרת זו פיקחה וקבעה את המדיניות בהיבטי השידור והשירותים, פיתוח והרחבת ענף השידורים בכבלים ובתקופתה החלה הכנסת התחרות במונופול הכבלים שמשה כראש צוות ההכנה לקבלת מידע (RFI) לשידורי טלוויזיה רב-ערוצית בלוויין. ייזמה[דרוש מקור] חקיקת הערוצים הייעודיים, ניהלה המכרזים לערוץ הקניות, הערוץ בשפה הערבית. הייתה ממקימי הוועדה הישראלית למדרוג. הקימה את מערך התמיכות בשידור קהילתי והקימה[דרוש מקור] מכספי התמלוגים של הכבלים והממשלה את קרן מקור לטלוויזיה לעידוד הפקות לטלוויזיה, אליה הצטרפה אחרי 25 שנה כחברת הנהלה.
בשנים 2018-1999 הייתה סמנכ"לית רגולציה ומנהלת הערוצים החיצוניים בחברת yes. עד לשנת 2014 שמשה גם כחברת הנהלת אגף התוכן ומנהלת רכש הערוצים החיצוניים.
ב-2011 הייתה ממקימי[דרוש מקור] חברת זיר"ה וכיהנה בה כמנהלת ויו"ר הדירקטוריון.
ב-2018 הקימה יחד עם עמית שכטר את קרן פרס היצירה על שם שולמית אלוני, והיא מנהלת את הקרן מאז.
חברת הוועדים המנהלים של קרן מקור, קופרו והתיאטרון הערבי-עברי ביפו.
חברת הנהלת שותפים לדרך - אגודת הידידים של עמותת יוצאים לשינוי.
ביוני 2020, מונתה לחברה במועצת תאגיד השידור הישראלי - "כאן", כנציגת ציבור בעלת ניסיון בתחום היצירה הטלוויזיונית.
חיים אישיים

רפאלי-כדורי נשואה לדב כדורי, אם לשתי בנות ומתגוררת במבשרת ציון.
הערות שוליים

↑  אפי לנדאו, ‏יו"ר מועצת הכבלים לוועדת וקס-ברודט-ליאון: להגמיש את השירותים והתעריפים למנויים, באתר גלובס, 19 בנובמבר 1996
↑  צבי לביא, ‏חילוקי דעות על סמכות ועדת הכלכלה מעכבים האישור לערוצי כבלים יעודיים, באתר גלובס, 2 ביולי 1997
↑  אביבה קרול וצבי לביא, ‏משרד התקשורת יפרסם מחדש בקרוב את המיכרז לערוץ בערבית בכבלים, באתר גלובס, 6 באפריל 1997
↑  גואל פינטו, מקור בלי תשלום נוסף, באתר הארץ, 10 במרץ 2003
↑  יונתן כיתאין, ‏תקופת הצינון של סמנכ"לית הרגולציה ב-yes קוצרה ל-3 חודשים, באתר גלובס, 18 במרץ 2018
1 2   נתי טוקר, אחרי 18 שנה: מיכל רפאלי-כדורי עוזבת את yes, באתר TheMarker‏, 11 ביוני 2017
↑   בכירים בענף התקשורת מקימים קרן להנצחת שולמית אלוני, באתר הארץ, 10 ביוני 2018
↑  מירון רפופורט, לחתור נגד רוח התקופה: פרס יצירה חדש על שם שולמית אלוני, באתר "שיחה מקומית", 3 ביולי 2018
↑  האתר של קרן פרס היצירה על שם שולמית אלוני
↑  אתר העמותה
↑  ענת ביין-לובוביץ', ‏הנדל מינה מועצה חדשה לתאגיד השידור "כאן" בראשות גיל עומר, באתר גלובס, 15 ביוני 2020
מירתה ואסקס

מירתה אסתר ואסקס צ'ויקלין (בספרדית: Mirtha Esther Vásquez Chuquilín; נולדה ב-31 במרץ 1975) היא עורכת דין ופוליטיקאית פרואנית שכיהנה כראש ממשלת פרו בין ה-6 באוקטובר 2021 ל-31 בינואר 2022. בעבר, היא כיהנה בקונגרס לזמן קצר בקדנציה המשלימה בין מרץ 2020 ליולי 2021, וייצגה את מחוז הבחירה של קחאמרקה כעצמאית באספת הבחירה של פלגת החזית הרחבה (אנ').
ביוגרפיה

ואסקס נולדה בצפון קחאמרקה, היא סיימה תואר במשפטים מהאוניברסיטה הלאומית של קחאמרקה ולאחר מכן תואר שני בניהול חברתי באוניברסיטה האפיפיורית הקתולית של פרו.
קריירה

ואסקס הייתה מרצה באלמה מאטר שלה, האוניברסיטה הלאומית של קחאמרקה. היא גם שימשה כעורכת דין ומזכירה של Grufides, צוות חשיבה לזכויות אדם והגנת הסביבה שבסיסו בקחאמרקה. היא גם שימשה כסנגורית של האגודה לזכויות אדם (APRODEH), ושימשה כחברה במועצת המנהלים של המתאם הלאומי לזכויות אדם. היא גם הייתה כתבת טור של Noticias SER.
ואסקס, שנבחרה לקונגרס של פרו בבחירות לפרלמנט ב-2020, ייצגה את מחוז הבחירה קחאמרקה ואת קואליציית החזית הרחבה כעצמאית. לאחר התפטרותו של מנואל מרינו מתפקיד נשיא פרו ב-15 בנובמבר 2020, היא נבחרה לסגנית הנשיאה הראשונה של הקונגרס, כחלק מרשימת הקונגרס בראשות פרנסיסקו סגאסטי. כשסגאסטי קיבל את תפקיד הנשיאות דרך ירושה חוקתית כנשיא הקונגרס, ואסקס כיהנה בתפקיד זמני.
ב-6 באוקטובר 2021, ואסקס מונתה לראש ממשלת פרו על ידי הנשיא פדרו קסטיו. היא האישה השישית שהחזיקה בתפקיד. היא התפטרה ב-31 בינואר 2022, והביאה למינוי חדש של הקבינט על ידי קסטיו.
הערות שוליים

↑  JNE, SIJE-. "JNE - Plataforma Electoral". plataformaelectoral.jne.gob.pe (בספרדית). נבדק ב-2020-12-16.
1 2  "Perú Voto Informado". peruvotoinformado.com (בספרדית). נבדק ב-2020-12-16.
↑  PERÚ, Empresa Peruana de Servicios Editoriales S. A. EDITORA. "Urgente: Francisco Sagasti es nuevo titular del Congreso y asumirá Presidencia". andina.pe (בספרדית). נבדק ב-2020-12-16.
↑  "Mirtha Vásquez es la nueva presidenta del Consejo de Ministros en Perú". 7 באוקטובר 2021. {{cite web}}:  (עזרה)
↑  "Peru Prime Minister Quits as President Overhauls Cabinet". www.bloomberg.com. נבדק ב-2022-02-01.
| --- | --- |
בקרת זהויות :  GND: 1242734864  ISNI: 0000 0004 0810 0858  LCCN: no2013059042  VIAF: 7635160668181703560006   WorldCat (עם VIAF): 7635160668181703560006 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מירתה ואסקס".
מישל לואב

| --- | --- |
צילום מ-1975
צילום מ-1975
 לידה:  22 בינואר 1907 יפו,  המותסריפות ירושלים, האימפריה העות'מאנית
 פטירה:  17 בפברואר 1979 (בגיל 72) ברקלי, ארצות הברית 
 ענף מדעי:  מתמטיקה
 מקום מגורים:  צרפת, ארצות הברית
 מקום לימודים:  סורבון 
 מנחה לדוקטורט:  פול לוי 
 מוסדות:  אוניברסיטת קליפורניה בברקלי  אוניברסיטת לונדון 
 תלמידי דוקטורט:  Leo Breiman, Robert Francis Cogburn, Julius R. Blum, Emanuel Parzen, Stanley William Nash 
 פרסים והוקרה:  אלמנתו, לין, הקימה פרס לזכרו
 הערות:  יהודי
 תרומות עיקריות
 מומחה בתחום תורת ההסתברות והסטטיסטיקה המתמאטית.
 
מישל לואב (באנגלית: Michel Loève; ‏22 בינואר 1907 – 17 בפברואר 1979) היה מתמטיקאי יהודי-אמריקאי יליד ארץ ישראל, מומחה בתחום תורת ההסתברות וסטטיסטיקה מתמטית. שמו מתקשר למשפט קרהונן-לואב ולהתמרת קרהונן-לואב. נחשב לאחד מאבות תורת ההסתברות המודרנית כשבשנת 1955 פרסם את המהדורה הראשונה של ספר לימוד שהפך לקלאסיקה בתחום.
ביוגרפיה

מישל לואב נולד בעיר יפו שבארץ ישראל, שהייתה אז חלק מהאימפריה העות'מאנית. בילה רוב ילדותו במצרים, שם קיבל את השכלתו היסודית והתיכונית. בהמשך נסע לצרפת ללמוד מתמטיקה באוניברסיטת פריז. ב-1931 השיג את התואר הראשון, A.B., בשנת 1936 את התואר .B.L ולאחר מכן גמר את עבודת הדוקטור שלו במדעי המתמטיקה בשנת 1941, תחת הדרכתו של פול לוי, מומחה ידוע שם בתורת ההסתברות. ב-1936 מונה לאקטואר של אוניברסיטת ליון.
בגלל היותו יהודי נעצר בתום לימודיו ונשלח למחנה הריכוז דראנסי. שרד את השואה ואחרי השחרור עבד כמדריך מחקר במכון אנרי פואנקרה של אוניברסיטת פריז.
בין השנים 1946–1948 היה מרצה באוניברסיטת לונדון. בהמשך פעל בארצות הברית באוניברסיטת קולומביה כפרופסור אורח ובהמלצת ייז'י ניימן, מומחה ידוע בתורת ההסתברות, התקבל לואב כפרופסור באוניברסיטת ברקלי.
בהתחלה כיהן כפרופסור למתמטיקה ומשנת 1955 כפרופסור לסטטיסטיקה. בהתאם לציפיותיו של ייז'י ניימן, הגעתו של לואב תרמה רבות להפיכת אוניברסיטת ברקלי למרכז עולמי בתחום חקר ההסתברויות.
בשנת 1953 קיבל לואב את אזרחות ארצות הברית.
לואב הצטיין כמורה וכחובב תרבות. התעניין גם בפוליטיקה, במשפטים ובאמנויות יפות.
בין השנים 1950–1958 מונה בוועד ההוצאה לאור של הסנאט האקדמי, בין השנים 1954–1958 כנשיא. כפי שסירב לקבל מחסומים בלתי חדירים בין המקצועות האוניברסיטאיים השונים, כך קם נגד הסתגרותה של מוסד האוניברסיטה מפני ענייניה הרחבים יותר של האנושות.
מישל לואב יזם מטעם האוניברסיטה הוצאתם לאור של אלבומי אמנות ושמר מגעים עם קבוצות ציירים מקליפורניה ומפריז. בשנת 1967 מונה בהמלצת ועד הסנאט לתפקיד הבינתחומי של "פרופסור לאמנויות ולמדעים". בתוקף תפקיד זה הרצה קורס שכותרתו הייתה "התרבות והפרט" שהיה מיועד לפעול נגד זרם ה"אטומיזציה" ,ההתמקצעות המוגזמת, של התרבות באוניברסיטה.
החל משנת 1974 מונה מישל לואב פרופסור אמריטוס והוענק לו האות הכי חשוב של אוניברסיטת ברקלי, "ברקלי סייטיישן" ("Berkeley Citation").
במשך שנים אחדות סבל לואב מנכות מכאיבה בגפיו ונאלץ להיעזר במקל הליכה. לבסוף אובחן אצלו ליקוי נדיר שהפחית את היכולת להשתמש בוויטמין D והוא טופל בהצלחה.
מישל לואב נפטר בברקלי, ב-17 בפברואר 1979 מקריש בראות. הוא לא שיתף את חבריו בהחמרת מצב בריאותו ואף לא הודיע להם כי התאשפז.
בכניסה לאולם הגדול של מועדון הפקולטה של האוניברסיטה, שמישל לואב היה בין חבריו הנערצים והפעילים ביותר, נקבע לוח פליז עליו כתוב:
"He inspirited this place" (בתרגום חופשי: "הוא השרה רוח במקום הזה").
פרס לואב

אלמנתו של מישל לואב, לין, הקדישה פרס לזכרו. 30,000 דולר מוענקים בכל שנתיים עבור תרומות יוצאות דופן בתחום המתמטיקה של ההסתברויות.
חתני פרס לואב הם:
2009 Alice Guionnet אליס גיונה
2007 Richard Kenyon ריצ'רד קניון
2005 Wendelin Werner ונדלין ורנר
2003 Oded Schramm עודד שרם
2001 Yuval Pérès יובל פרס
1999 Alain-Sol Sznitman אלן סול שניטמן
1997 Jean-François Le Gall ז'אן-פרנסואה לה גאל
1995 Michel Talagrand מישל טאלאגראן
1993 David Aldous דייוויד אולדוס
מהדי טארמי

מהדי טארמי (בפרסית: مهدی طارمی; נולד ב-18 ביולי 1992) הוא כדורגלן איראני, המשחק בתפקיד החלוץ באינטר מילאנו מסריה א׳ ובנבחרת איראן.
קריירת מועדונים

טארמי החל את הקריירה שלו באקדמיה של שאהין בושהר לפני שעבר לאקדמיה לנוער של איראניאן בושהר.
הוא הצטרף לשאהין בושהר בקיץ 2010. הוא שיחק 7 משחקים וכבש שער אחד בכל המסגרות. בחורף 2012 הוא שוחרר על ידי שאהין בושהר על מנת לאפשר לו לשחק במועדון צבאי במהלך שירותו, אך לבסוף הוא לא הצליח להצטרף למועדון ונאלץ להפסיק לשחק כדורגל בתקופתו כחייל.
הוא הצטרף לאיראניאן בושהר בקיץ 2013 וחתם על חוזה לשנתיים. טארמי כבש 12 שערים ב-22 הופעות וסיים במקום השני בטבלת מלך השערים בליגה.
טארמי הצטרף לפרספוליס בקיץ 2014 וחתם על חוזה לשנתיים עד יוני 2016.
הוא כבש את השער הראשון שלו במועדון ב-15 באוגוסט 2014 בניצחון 1–0 על זוב-אהן איספהאן.
ב־8 בינואר 2018, לאחר שכבש 45 שערי ליגה במדי פרספוליס, חתם טארמי על חוזה ל-18 חודשים במועדון הקטרי אגראפה. הוא כבש את השער הראשון שלו במשחק הראשון עונת 2018 בליגת האלופות האסיאתית. טארמי כבש לראשונה את השער בליגה הקטרית נגד אל-ח'ריטיאת ב 16 בפברואר, וב-19 בפברואר הוא כבש צמד נגד מועדון הכדורגל טרקטור האיראני במחזור השני של עונת 2018 בליגת האלופות האסיאתית.
קריירת מועדונים > מעבר לפורטוגל

ב-23 ביולי 2019, טארמי חתם על חוזה לשנתיים בריו אבה מליגת העל הפורטוגלית. טארמי כבש שלושה שערים בהופעתו הראשונה בליגה ב-23 באוגוסט במשחק נגד אבש. ב-31 באוגוסט, ניצחה ריו אבה את ספורטינג ליסבון 3-2 משלוש בעיטות עונשין של טארמי. טארמי סיים את העונה הראשונה שלו עם 18 שערים כשהוא בצמרת טבלת מלך השערים יחד עם פיזי ובולה דה פראטה.
באוגוסט 2020 חתם טארמי על חוזה לארבע שנים בפורטו.ב-8 בנובמבר כבש שער בכורה בניצחון 1-3 על פורטימוננסה. בעונתו הראשונה בקבוצה כבש 16 שערים, ובעונתו השנייה כבש כבר 20 שערים וסיים כסגן מלך השערים ועזר לקבוצתו לזכות באליפות וגם הוסיך וכבש בגמר הגביע הפורטוגלי בו ניצחה פורטו 1-3 את טונדלה וזכתה בדאבל.
מעבר לאיטליה
בחלון ההעברות של קיץ 2024, חתם טארמי באינטר מילאנו.
קריירה בינלאומית

טארמי ערך את הופעת הבכורה שלו במדי נבחרת איראן במשחק ידידות נגד אוזבקיסטן ב-11 ביוני 2015.
ב-3 בספטמבר 2015 כבש טארמי את שעריו הראשונים, צמד, בניצחון 6–0 על גואם במסגרת מוקדמות מונדיאל 2018. טארמי סייע לנבחרת להעפיל למונדיאל והיה חלק מסגל הנבחרת לטורניר.
נכלל בסגל נבחרת איראן לטורניר מונדיאל 2022. ב־21 בנובמבר, במחזור הראשון בשלב הבתים של המונדיאל, טארמי הבקיע צמד בתבוסה 6–2 לאנגליה.
נכלל בסגל נבחרת איראן לטורניר גביע אסיה 2023.
תארים

פורטו
אליפות פורטוגל: 2021/2022
הגביע הפורטוגלי: 2021/2022, 2022/2023
הסופר קאפ הפורטוגלי: 2022
מישל לבלון

מישל לבלון (בצרפתית: Michel Leblond;‏ 10 במאי 1932 – 17 בדצמבר 2009) היה כדורגלן צרפתי, ששיחק בעמדת הקשר. כבש את השער הראשון בתולדות גמר ליגת האלופות.
ביוגרפיה

לבלון נולד ב-10 במאי 1932 בריימס שבצרפת. במשך כל שנות ה-50 של המאה ה-20 שיחק בסטאד ריימס שהייתה לתמונת הדגל של הכדורגל הצרפתי, עם הישגים בצרפת ובאירופה. כבר בשנת 1950 נבחר לשחקן הצעיר הטוב ביותר במדינה, אך תפס את מקומו הקבוע בקבוצה רק מעונת 1953/54, אחרי שכבר זכה עימה בליגה ובגביע.
הוא מונה בשנת 1954 לראשונה לנבחרת צרפת הבוגרת, אחרי שכבר השתתף באולימפיאדת הלסינקי שנתיים קודם לכן. במונדיאל 1954 שנערך בשווייץ היה חלק מהסגל אך לא זכה לשחק. בעונת 1955/56 לבלון הגיע עם ריימס עד לגמר גביע האלופות הראשון, בו גם כבש בדקה ה-6' נגד ריאל מדריד. קבוצתו הפסידה בסיום 4–3 ושלוש שנים לאחר מכן הפסידו שוב במעמד זה 2–0 לאותה קבוצה. בשנת 1961 סיים את תקופתו הארוכה עם ריימס לאחר 271 הופעות ו-30 שערי ליגה. בנוסף לכך זכה עימה ב-4 תוארי אליפות ובגביע אחד בסך הכל. לבלון שיחק עבור שטרסבורג עד 1964, אז פרש מקריירת משחק.
כמו רבים מחבריו לקבוצת ריימס, גם לבלון הועסק על ידי רמון קופה בהקמת ארגון המכירות הצרפתי של יצרנית מוצרי הספורט אדידס. בשנת 1964 הוא תפס את מקומו של ז'יסט פונטיין כמי שייצג אותם במזרח צרפת. לבלון התגורר בסביבות ריימס עד למותו ב-17 בדצמבר 2009 בגיל 77.
תארים

אליפות צרפת (4): 1953, 1955, 1958, 1960
הגביע הצרפתי: 1958
סגנית גביע אירופה לאלופות (2): 1955/56, 1958/59
מוריי ווטסון

| --- | --- |

מוריי ווטסון ב-2009
 לידה:  25 ביוני 1928 סאנינגדייל, הממלכה המאוחדת 
 פטירה:  2 במאי 2017 (בגיל 88) הילינגדון, הממלכה המאוחדת 
 מדינה:  הממלכה המאוחדת 
 תקופת הפעילות:  1953–2014 (כ־61 שנים)
 מקום לימודים:  איטון קולג' 
 פרופיל ב-IMDb
 
מוריי ווטסון (באנגלית: Moray Watson;‏ 25 ביוני 1928 – 2 במאי 2017) היה שחקן אנגלי.